নিজস্ব প্রতিবেদন: রাজ্য ডেঙ্গির থাবা। প্রতিবাদে পথে নামলেন বামেরা। স্বাস্থ্যভবন ও পুরসভায় মশারি নিয়ে বিক্ষোভ দেখালেন বিমান বসু-সুজন চক্রবর্তীরা। পুরসভায় মেয়রের ঘরে মশার পুতুল নিয়ে চলল বাম কাউন্সিলরদের বিক্ষোভ। সরকারকে চাপে রাখতে হাইকোর্টে জনস্বার্থ মামলা দায়ের করলেন অধীর চৌধুরীর। শেষঅব্দি পথে বামেরা। নিশানায় স্বাস্থ্য ভবন। সল্টলেকের রাস্তায় মশারি টাঙিয়ে অভিনব কায়দায় বিক্ষোভ। উপস্থিত বিমান বসু, সুজন চক্রবর্তীরা। আগাগোড়া সরকারকে বিঁধলেন বাম নেতৃত্ব। বিমান-সুজনদের নিশানায় মুখ্যমন্ত্রী তথা স্বাস্থ্যমন্ত্রী। তাঁদের সাফ অভিযোগ, ডেঙ্গি নিয়ে অযথা তথ্য গোপন করছে সরকার। স্বাস্থ্য ভবনে যখন কলকাতা জেলা কমিটি বিক্ষোভ দেখাচ্ছে, তখন পুরসভায় মেয়রকে চেপে ধরেন বাম কাউন্সিলররা। মশার রেপ্লিকা নিয়ে মশারি খাটিয়ে মেয়রের ঘরের সামনে বিক্ষোভ দেখালেন তাঁরা।   শুধু বামেরাই নয়। ডেঙ্গি নিয়ে সরব কংগ্রেসও। এদিনই ডেঙ্গিকে মহামারী ঘোষণা করার দাবি জানিয়ে হাইকোর্টে জনস্বার্থ মামলা দায়ের করেছেন প্রদেশ কংগ্রেস সভাপতি অধীর চৌধুরী। তাঁর দাবি, মৃতদের পরিবার পিছু ৫ লক্ষ টাকা করে ক্ষতিপূরণও দাবি জানিয়েছেন তিনি।